Зэщхьэгъусэхэм я IэдакъэщIэкIхэр утыку кърахьэ
Ткаченкэ Андрей и цIэр зезыхьэ СурэтыщI гъуазджэхэмкIэ музейм КъБР-м и цIыхубэ сурэтыщI Колкутин Андрейрэ абы и щхьэгъусэ Кадыралиевэ Айгулрэ я IэдакъэщIэкIхэм я гъэлъэгъуэныгъэ хьэлэмэт иджыблагъэ къыщызэIуахащ.
ГупсысэщIэхэмрэ дунейлъагъукIэ щIэщыгъуэхэмкIэ гъэнщIа лэжьыгъэхэм псыIэрышэ щIыIэмылым хуэдэу гупсысэ щIэщыгъуэхэм я лъагъуэр пхашырт. Выставкэр къызэрымыкIуэ зыщIыр ар зэщхьэгъусэхэм ейуэ зэрыщытым и закъуэтэкъым, атIэ абы щыплъагъу IэдакъэщIэкI гъэщIэгъуэнхэрт. Андрей къигупсысу Айгуль хидыкIа сурэтхэр «АК2» дамыгъэкIэ къэгъэлъэгъуат. 1991 гъэ лъандэрэ Андрей и IэдакъэщIэкIхэм я гъэлъэгъуэныгъэхэр къызэрагъэпэщми, иджырейм хуабжьу иригузавэрт, и щхьэгъусэм и лэжьыгъэхэр екIуу, къэмынэIауэ утыку зэрырахьэнум елIалIэрт. Музейм и пэш нэхъ пхыдзам езым и сурэтхэмрэ пхъэм къыхэщIыкIа скульптурэхэмрэ щIигуашэри, и щхьэгъусэм и IэдакъэщIэкIхэр пэш Iэхуитлъэхуитым щыфIидзат.
— Андрей псоми яцIыху, ар зэфIэкI лъагэ зиIэ сурэтыщIщ. Айгуль и лэжьыгъэхэр гъэщIэгъуэнщ, щIэщыгъуэщ, псэ хуабагъэ хэлъщ, сурэтхэм ящIэлъ щIагъыбзэм удехьэхри узэщIешэ. Абыхэм я IэдакъэщIэкIхэр хьэлэмэту зэрызэпэджэжым занщIэу гу лъыботэ. Сыхуейщ зэщхьэгъусэхэм иджыри мыпхуэдэ гъэлъэгъуэныгъэ куэдкIэ дагъэгуфIэну, — жиIащ КъБР-м щэнхабзэмкIэ и министр Къумахуэ Мухьэдин къыщыпсалъэм.
— Творческэ унагъуэм я гъэлъэгъуэныгъэм уигу хегъахъуэ. Гъуазджэм и дунейм Андрей куэд щIауэ къыщацIыху, фIыуэ щалъагъу. Зэщхьэгъусэхэм я IэдакъэщIэкIхэр зэгъусэу утыку къызэрырахьар си гуапэ хъуащ, лэжьыгъэ дахэщ, плъыфэбэщ, — жиIащ КъБР-м и СурэтыщIхэм я зэгухьэныгъэм и тхьэмадэ Темыркъан Геннадий.
— Мыпхуэдэ махуэ лъапIэ сиIэжыну си фIэщ хъуртэкъым. ХэдыкIын щыщIэздзагъащIэм гъэлъэгъуэныгъэ сщIынуи сигу къэкIыххэртэкъым. Ауэ пэжым ухуеймэ, Iэщагъэм занщIэу сыдихьэхащ. ХэздыкIахэр цIыхухэм езгъэлъагъуну сыт щыгъуи сыщIэхъуэпсырти — къызэхъулIащ. СынасыпыфIэщ нобэ, — жиIащ Айгуль къыщыпсалъэм.
— Си адэ-анэм я махуэ лъапIэмкIэ сохъуэхъу. Псом хуэмыдэу си анэм. Сэ хамэ къэрал сызэрыщыпсэум къыхэкIыу абы апхуэдиз лэжьыгъэ гъэщIэгъуэн иIэу сщIакъым. СащогуфIыкI, срогушхуэ си адэ-анэм, — жиIащ зэщхьэгъусэхэм япхъу нэхъыжь Эмилие.
Колкутин Андрей и ныбжьэгъухэу сурэтыщI Тураев Рустам, тхакIуэ, журналист Терехов Игорь сымэ хъуэхъу псалъэ гуапэхэмкIэ зэщхьэгъусэхэм зыхуагъэзащ.
Щомахуэ Залинэ.
